Κόνραντ Φέρντιναντ Μάγερ

Ο Κόνραντ Φέρντιναντ Μάγερ (, 11 Οκτωβρίου 1825 - 28 Νοεμβρίου 1898) ήταν Ελβετός ρεαλιστής συγγραφέας που έγραψε ιστορικά μυθιστορήματα, νουβέλες και ποίηση. Μαζί με τον Γκότφριντ Κέλερ και τον Ιερεμίας Γκότχελφ, είναι ένας από τους σημαντικότερους γερμανόφωνους Ελβετούς συγγραφείς του 19ου αιώνα. 

 Βιογραφικά στοιχεία 
Ο Κόνραντ Φέρντιναντ Μάγερ γεννήθηκε το 1825 στη Ζυρίχη και ήταν γόνος πλούσιας και παλιάς οικογένειας πατρικίων. Ο πατέρας του, που πέθανε όταν ο νεαρός Μάγερ ήταν 15 ετών, ήταν κυβερνητικός σύμβουλος και ιστορικός. Η μητέρα του ήταν μια γυναίκα με υψηλή καλλιέργεια αλλά η σχέση τους ήταν εξαιρετικά δύσκολη λόγω της ψυχολογικής διαταραχής της. Σε όλη τη διάρκεια της παιδικής του ηλικίας υπέφερε και ο ίδιος από κρίσεις ψυχικής ασθένειας, πριν γίνει 20 ετών εισήχθη σε ψυχιατρικό ίδρυμα για πρώτη φορά λόγω σοβαρής κατάθλιψης. Η καλή σχέση με τον διευθυντή του ιδρύματος και την αδερφή του Μπέτσι του επέτρεψε να ανακτήσει την αυτοπεποίθησή του και πήρε εξιτήριο ως θεραπευμένος μετά από λίγους μήνες. Η μητέρα του, υπέφερε παρόμοια αλλά ήταν πιο βαριά ψυχολογικά διαταραγμένη και αυτοκτόνησε το 1856.  

Αφού τελείωσε το γυμνάσιο, άρχισε να σπουδάζει νομικά, αλλά η ιστορία και οι ανθρωπιστικές επιστήμες τον ενδιέφεραν περισσότερο. Οικονομικά ανεξάρτητος, ταξίδεψε για σημαντικές περιόδους στη Λωζάνη, τη Γενεύη, το Παρίσι και την Ιταλία, όπου ενδιαφέρθηκε για την ιστορική έρευνα και τον πολιτισμό της Αναγέννησης που κέντρισε τη φαντασία του. Από τα ταξίδια του στη Γαλλία και την Ιταλία (1857) ο Μάγερ άντλησε μεγάλη έμπνευση για τα σκηνικά και τους χαρακτήρες των ιστορικών του μυθιστορημάτων.  
αριστερά|μικρογραφία|Ο συγγραφέας και η αδελφή του Μπέτσι το 1855
Ο Μάγερ άρχισε να γράφει επαγγελματικά σε ηλικία 45 ετών. Για πολλά χρόνια, όντας ουσιαστικά δίγλωσσος, αμφιταλαντευόταν μεταξύ της γαλλικής και της γερμανικής γλώσσας. Ο Γαλλοπρωσικός πόλεμος τον βύθισε σε βαθιά σύγκρουση καθώς θαύμαζε και τους δύο πολιτισμούς. Μετά τη γερμανική νίκη αποφάσισε να επικεντρωθεί στη γερμανική λογοτεχνία. Είχε δημοσιεύσει και νωρίτερα αλλά η πρώτη λογοτεχνική επιτυχία του ήταν το 1872, όταν, σε ηλικία 46 ετών, δημοσίευσε τον κύκλο ποιημάτων Οι τελευταίες μέρες του Χούτεν.

Για πολλά χρόνια έζησε μαζί με την αδερφή του Μπέτσι, η οποία εργαζόταν ως γραμματέας και μοιράζονταν τα λογοτεχνικά του ενδιαφέροντα. Το 1875 παντρεύτηκε τη Γιοχάνα Λουίζα Ζίγκλερ, κόρη του δημάρχου της Ζυρίχης, γάμος που ενίσχυσε σημαντικά την κοινωνική του φήμη. Κατά τη διάρκεια του 1877 εγκαταστάθηκε στο Κίλχμπεργκ στις όχθες της λίμνης της Ζυρίχης, όπου έζησε μέχρι το τέλος της ζωής του. Το 1879 γεννήθηκε η κόρη τους, η οποία, όπως και η γιαγιά της, αυτοκτόνησε το 1936. Η σύζυγος του Μάγερ ζήλευε την αδερφή του και στα τέλη του 1880 η Μπέτσι Μάγερ απομακρύνθηκε από τη ζωή του αδερφού της για να μην διαταραχθεί ο γάμος του και για πολλά χρόνια εργάστηκε σε φιλανθρωπική οργάνωση για ψυχικά ασθενείς.

Το 1888, ο Μάγερ προσβλήθηκε ξανά από σοβαρή ασθένεια και με πολύ κόπο κατάφερε να ολοκληρώσει την τελευταία του δουλειά, Άντζελα Βοργία. Το 1892 εισήχθη ξανά σε ψυχιατρείο. Το 1893, χωρίς σημαντική βελτίωση, επέστρεψε στο σπίτι όπου τον φρόντιζε η γυναίκα του στα τελευταία του χρόνια. Πέθανε στο σπίτι του στο Κίλχμπεργκ το 1898, σε ηλικία 73 ετών. Το σπίτι του είναι πλέον μουσείο. 

 Τιμές 

 Το 1880 το Πανεπιστήμιο της Ζυρίχης του απένειμε τον τίτλο του επίτιμου διδάκτορα.
 Από το 1938, η πόλη της Ζυρίχης απονέμει το βραβείο Κόνραντ Φέρντιναντ Μάγερ στη μνήμη του συγγραφέα.
 Ο αστεροειδής της κύριας ζώνης (13024) Conradferdinand που ανακαλύφθηκε το 1989, ονομάστηκε τον Μάιο του 2000 από το όνομά του. 

 Λογοτεχνικό έργο 
μικρογραφία|Το σπίτι στο Κίλχμπεργκ
Οι περίοδοι της Αναγέννησης και της Αντιμεταρρύθμισης έδωσαν τα θέματα για τα περισσότερα έργα του. Η πλοκή συνήθως πηγάζει από τη βαθύτερη σύγκρουση μεταξύ ελευθερίας και μοίρας και καταλήγει σε μια δραματική κορύφωση στην οποία ο ήρωας, μπροστά σε έναν μεγάλο πειρασμό, χάνει την ηθική του ελευθερία και αναγκάζεται να υποκύψει στον ανώτερο νόμο του πεπρωμένου. Τα έργα του Μάγιερ χαρακτηρίζονται συχνά από λεπτό χιούμορ. Επιφανή ιστορικά πρόσωπα εμφανίζονται μερικές φορές ως βοηθητικοί χαρακτήρες σε ένα είδος ιστορίας-πλαισίου, όπως ο Σουηδός βασιλιάς Γουσταύος Β΄ Αδόλφος της Σουηδίας, ο Λουδοβίκος ΙΔ΄ ή ο Δάντης. Το 1912 τα γραπτά του συγκεντρώθηκαν σε οκτώ τόμους. 

Τα έργα του Μάγερ επηρεάστηκαν από τις ιδιαιτερότητες της ζωής και του χαρακτήρα του: απομόνωση, φόβος για τη ζωή και μια βαριά κληρονομικότητα (η μητέρα του αυτοκτόνησε σε κρίση ψυχικής ασθένειας). Εξ ου και το ενδιαφέρον για τις «σκοτεινές πλευρές» της ανθρώπινης ψυχής, για τραγικές εικόνες και καταστάσεις. Ακριβώς επειδή ο ίδιος φοβόταν τον θάνατο –πνευματικό (τρέλα) και σωματικό – αναφέρθηκε συχνά στην πεζογραφία και τα ποιήματά του στο θέμα του θανάτου, σαν να προσπαθούσε να ξεπεράσει τον κίνδυνο μέσω της τέχνης. 

 Μυθιστορήματα 
 1876: Jürg Jenatsch (Γκυργκ Γιένατς) –Τριακονταετής Πόλεμος, μια ιστορία της Ελβετίας τον 17ο αιώνα κατά τη διάρκεια της σύγκρουσης μεταξύ Ισπανίας-Αυστρίας και Γαλλίας. Ο ομώνυμος ήρωας είναι ένας Προτεστάντης πάστορας στο Καντόνι του Γκριζούν και φανατικός πατριώτης που, στην αποφασιστικότητά του να διαφυλάξει την ανεξαρτησία της μικρής του χώρας, αναλαμβάνει δράση και δεν πτοείται από τον φόνο και την προδοσία. Στην πλοκή αναμειγνύονται παράξενα ευγενικά και ευτελή κίνητρα.
 1891: Angela Borgia (Άντζελα Βοργία)– Ιταλική Αναγέννηση

 Νουβέλες 
μικρογραφία|Ο Κόνραντ Φέρντιναντ Μάγερ το 1887
Οι σημαντικότερες ιστορικές νουβέλες:

 1873: Das Amulett (Το φυλαχτό) - Γαλλία κατά τη σφαγή της Νύχτας του Αγίου Βαρθολομαίου
 1878: Der Schuss von der Kanzel (Η βολή από τον άμβωνα) – Ελβετία 
 1879: Der Heilige (Ο Άγιος) – Τόμας Μπέκετ, Μεσαίωνας, Αγγλία
 1881: Plautus im Nonnenkloster (Ο Πλαύτος σε μονή καλογραιών) – Αναγέννηση, Ελβετία
 1882: Gustav Adolfs Page (Ο ακόλουθος του Γουσταύου Αδόλφου) – Τριακονταετής Πόλεμος
 1883: Das Leiden eines Knaben (Τα βάσανα ενός αγοριού) - Γαλλία, κατά τη διάρκεια της βασιλείας του Λουδοβίκου ΙΔ΄
 1884: Die Hochzeit des Mönchs (Ο γάμος του μοναχού) – Ιταλία, ο Δάντης παρουσιάζεται στην αυλή του Κανγκράντε της Βερόνας ως αφηγητής της παράξενης περιπέτειας ενός μοναχού που, μετά τον θάνατο του αδελφού του, αναγκάζεται από τον πατέρα του να αθετήσει τους όρκους του, αλλά αντί να παντρευτεί τη χήρα που του προόριζαν, ερωτεύεται κάποια άλλη με τραγικές συνέπειες. 
 1885: Die Richterin (Η δικαστίνα) – Καρολίγγεια εποχή, παρουσιάζει τον Καρλομάγνο και τη σχολή του παλατιού του 
 1887: Die Versuchung des Pescara (Ο πειρασμός της Πεσκάρα) – Αναγέννηση, Ιταλία – αφηγείται τη μεγάλη κρίση στη ζωή του Φερνάντο ντ' Άβαλος, μαρκήσιου της Πεσκάρα, στρατηγού του Καρόλου Ε' και συζύγου της Βιτόρια Κολόνα.

 Ποίηση 
Τα ποιήματά του συγκεντρώθηκαν σε ένα τόμο το 1882
 1867: Balladen (Μπαλάντες)
 1870: Romanzen und Bilder (Ρομάντσα και εικόνες)
 1872: Huttens letzte Tage (Οι τελευταίες μέρες του Χούτεν) – κύκλος επικών ποιημάτων που αναφέρεται στον Ουμανιστή ποιητή  Ούλριχ φον Χούτεν
 1873: Engelberg (Ένγκελμπεργκ) - επικό ποίημα
 1882: Gedichte (Ποιήματα)

 Παραπομπές 

Κατηγορία:Ελβετοί μυθιστοριογράφοι
Κατηγορία:Ελβετοί ποιητές
Κατηγορία:Γερμανοί μυθιστοριογράφοι
Κατηγορία:Γερμανοί ποιητές